|  |  |  |
| --- | --- | --- |
| **בנק ישראל**  דוברות והסברה כלכלית | C:\Users\u34r\AppData\Local\Microsoft\Windows\INetCache\Content.Word\logo_70.png | ‏ירושלים, ‏ד' ניסן, תשפ"ה  ‏2 אפריל, 2025 |

הודעה משותפת לעיתונות:

**מלווים את העסקים הקטנים בחזרה לשגרה בצפון:**

**הפיקוח על הבנקים ומרכז השלטון המקומי מובילים קורס מעשי**

**להתנהלות פיננסית של העסק הקטן ב-5 מוקדים בצפון הארץ**

**המפקח על הבנקים, מר דניאל חחיאשוילי**: "העסקים הקטנים והזעירים מהווים מנוע צמיחה משמעותי של המשק וישנה חשיבות רבה לתמוך בהם בתהליך החזרה לשגרה ובהתמודדות עם השלכות המלחמה. במהלך המלחמה, נרתמה המערכת הבנקאית לטובת העסקים שמשתייכים לאוכלוסיות שנפגעו ישירות מהשלכות המלחמה, ואימצה את המתווה המקיף להקלה על נטל האשראי והעמלות שהוביל הפיקוח על הבנקים עם פרוץ המלחמה. הפעילות הנוכחית מבשרת תהליך של חזרה מסויימת לשגרה, וזהו נדבך נוסף בתמיכה שלנו בעסקים הקטנים והזעירים. אני מברך את איגוד הבנקים, המערכת הבנקאית וחברות כרטיסי האשראי על הירתמותם לפעילות חשובה זו שהינה חלק מהפעילות הענפה שמקיים פורום חינוך פיננסי במרוצת השנים, ומודה למרכז השלטון המקומי על שיתוף הפעולה הפורה".

**יו"ר מרכז השלטון המקומי, מר חיים ביבס**: "הכלכלה המקומית ביישובי הצפון נפגעה קשות לאורך המלחמה, וזו משימה לאומית להניע אותה מחדש. שיתוף הפעולה שלנו עם הפיקוח על הבנקים והמערכת הבנקאית מעניק לבעלי העסקים כלים פרקטיים ומיידיים, שיסייעו להם לצמוח מחדש לאחר טלטלת המלחמה. מרכז השלטון המקומי גאה להיות שותף ביוזמות שתומכות בכלכלה המקומית, ובכך מחזקות את החוסן הקהילתי – שהוא הבסיס לחוסן הלאומי״

הפיקוח על הבנקים בבנק ישראל, מוביל את עבודת "פורום חינוך פיננסי" שחברים בו איגוד הבנקים, המערכת הבנקאית וחברות כרטיסי האשראי. במסגרת זאת, מקיים פורום חינוך פיננסי מדי שנה פעילויות שונות להגברת המודעות הפיננסית של הציבור, המתקיימות ללא עלות, שתכליתן לצמצם את פערי המידע, להגביר את מודעות הציבור לזכויותיו ולסייע לו בהתנהלות מול הבנק וחברת כרטיסי האשראי.

נוכח העובדה כי בעלי עסקים ועצמאיים נפגעו מהשלכות המלחמה ונתקלים באתגרים שונים בדרך לשוב לשגרת עבודה והנעת העסק, קידמו הפיקוח על הבנקים בבנק ישראל ומרכז השלטון המקומי, באמצעות פורום חינוך פיננסי, קורס בין שני מפגשים עבור בעלי העסקים והעצמאיים.

השלב הראשון כולל סדנאות ייחודיות שהעניקו כלים פרקטיים לניהול תזרים המזומנים, ייעול ההוצאות והגדלת ההכנסות, וזאת במטרה לסייע בשיפור הניהול הפיננסי של העסק כחלק מהתהליך החזרה לשגרה. הסדנאות מתקיימות ב-5 מוקדים בערים ומועצות אזוריות באזור הצפון וביניהן כרמיאל, מועצה אזורית גולן, מועצה אזורית עמק הירדן, חצור הגלילית ומג'ד אל כרום בהשתתפות עשרות בעלי עסקים קטנים ועצמאיים בכל מפגש. בהמשך השנה הסדנאות יועברו גם במועצות האזוריות באזור עוטף עזה.

השלב השני יתקיים לאחר חג הפסח וייערך במתכונת של סמינר רשת (webinar) לבעלי העסקים והעצמאיים ברחבי הארץ. פרטים נוספים לקראת סמינר הרשת ((webinar לרבות אופן ההרשמה, יפורסמו בהמשך.